Cakacaka
Chapter 3
Oqo e rau sa lako cake vata o Pita kei Joni kina vale ni soro, ena auwa ni masumasu, ena i kaciwa ni auwa.
2 Sa dua na tamata sa lokiloki mai na kete i tinana sa dau colati voli ga, o koya era sa vakadavora e veisiga ena mata sara ga ni katuba kina vale ni soro, sa vakatokai o Lagilagi me kere ka ni loloma vei ira sa curu ki na vale ni soro;
3 Ni sa raici Pita kei Joni o koya ni rau sa vakarau curu kina vale ni soro, sa kerekere yani vei rau o koya me bau dua na nona ka ni loloma.
4 E rau sa qai raici koya matua, sa qai vosa vua o Pita, ka vaka, "Mo raici keirau mai."
5 Sa qai vuki yani vakavinaka o koya vei rau, ni sa namaka me so na ka ni loloma me soli mai vua.
6 Sa qai tukuna vua o Pita, "na siliva kei na koula e sega vei Au, ia na ka ga sa tu oqo vei Au, Au na solia yani vei iko: Ena yaca i Jisu na kai Nasareci, mo tucake ka lako."
7 Sa qai taura na ligana i matau, a sa tubera cake, ka sa vakasauri na kena sa vakaukauwataki na yavana kei na nona qurulasawa.
8 Sa sega ni qai wawa o koya ena nona sa lade cake ka tucake tu, a sa curu vata kei rau ki na vale ni soro – a sa lako, ka rika, ena nona vakavinavinakataka tiko na Kalou.
9 O ira kecega na tamata era raici koya, ni lako tiko ka vakavinavinakataka tikoga na Kalou.
10 Era sa qai kila, ni o koya ga ka dau dabe tiko ena mata ni katuba o Lagilagi, mai na vale ni soro me dau kere ka ni loloma; era sa kidrowa ka kurabui ena veika sa yaco oqo vua.
11 Sa sega ni qai biuti Pita kei Joni na tamata lokiloki sa vakabulai, o ira kecega na tamata era sa cici yani vei iratou, ena matamata ni katuba ena vale ni soro nei Solomoni, ena nodra qoroqoro levu.
12 Ni sa raica na ka sa yaco o Pita, sa vosa vei ira na tamata,ka vaka: "Oi kemudou na mataqali Isireli, na cava dou sa rui kurabui kina ena ka oqo? Se cava dou sa vakasaravi keirau ga kina, me vaka sa neirau kaukauwa se yalododonu, keirau sa vakabulai koya kina na tamata oqo me lako rawa?
13 "Na Kalou i Eparama, Aisake kei Jekope, na nodra Kalou talega na noda qase, sa vakarokorokotaka na Luvena o Jisu, dou a soli koya ka beitaka vakailasu ena mata i Pailato, ni sa via sereka o koya.
14 "Dou sega ni vinakata me sereki o koya na Ledua Yalosavasava ka dodonu sara, dou qai vinakati koya na tamata daulaba me sereki yani vei kemudou,
15 "Dou sa vakamatei koya na bula, o koya sa vakaturi koya cake mai na mate na Kalou,keirau sa kenai vakadinadina ni keirau sa raici koya ni sa bula.
16 Na yaca i Jisu sa vakabulai kina na tamata oqo – dou kila vinaka nona lokiloki tu e liu, na yaca I Jisu e vakabauti na vakabauta e solia mai na Kalou vei keirau, dou sa rawa ni raica kina ka vakadinadinataka na taucoko ni veivakabulai oqo.
17 Oqo au sa kila,na veiwekani,na ka dou cakava e caka sara tu ga ena lecaika,ka vaka talega kina o ira na nomudou i liuliu.
18 "Ia na veika kece oqo sa vakatakila oti tiko mai na Kalou ena gusudra na nona parofita, ni na sotava na veika rarawa o Karisito, sa mai vakataucokotaka oti o Koya na veika oqo.
19 "O koya mo dou vei vutuni ka sauvuki lesu mai, me bokoci kina na nomudou i valavala ca, me na talevi kemudou lesu mai kina na veivakasaututaki ni Turaga,
20 "Me na talai Jisu Karisito vei kemudou o koya sa mai vunautaki oti e matamudou,
21 "Ena tiko mada ga o koya mai lomalagi me yacova ni sa vakasavasavataki na ka taucoko, me vaka na nodra vosa na Nona parofita yalosavasava, mai nai tekivu kei vuravura.
22 "Ea tukuna dina o Mosese vei ira noda qase, ena vakatubura cake vei kemudou o Jiova na nomudou Kalou e dua na Parofita me vakataki au, mai vei kemudou ga, mo dou dau rogoca na ka e tukuna veikemudou.
23 Vei koya e sega ni via rogoca na parofita oqori, ena vakarusai tani mai vei kemudou.
24 Mai vei Samuela kei ira kece na parofita era qai muri mai, era sa tukuna oti tiko mai na ka sa mai vakavotukanataki tu ena siga e daidai.
25 Oi kemudou na luvedra sara ga na parofita, o ira noda qase sa vosa yalayala mai kina na Kalou, ena nona cavuta vei Eparama, ena kalouvinaka na vei kawa tamata kecega e vuravura ena vuku ni nomu kawa.
26 "Ena gauna sa vakatura cake tale mai kina na Luvena o Jisu na Kalou, e talai Koya taumada vei kemudou me veivakalouvinakataki ena Nona veisautaki kemudou mai na nomudou i tovo ca."
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn